arnastofnun/IGC-2024 huggingface dataset:
Ákvörðun nr. 6/2022 um breytingu á II. viðauka við EES-samninginn Nefndarálit - þingskjal nr. 432

153. löggjafarþing 2022–2023.

Þingskjal 432 - 281. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu EES-nefndarinnar nr. 6/2022 um breytingu á II. viðauka (Tæknilegar reglugerðir, staðlar, prófanir og vottun) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Ingólf Friðriksson frá utanríkisráðuneyti og Maríu Sæm Bjarkardóttur og Kristínu Ninju Guðmundsdóttur frá heilbrigðisráðuneyti.

Með tillögunni er leitað heimildar Alþingis til að staðfesta fyrir Íslands hönd ákvörðun sameiginlegu EES-nefndarinnar nr. 6/2022 frá 4. febrúar 2022 um breytingu á II. viðauka (Tæknilegar reglugerðir, staðlar, prófanir og vottun) við EES-samninginn og fella inn í samninginn eftirfarandi gerðir:

1. Tilskipun Evrópuþingsins og ráðsins 2014/40/ESB frá 3. apríl 2014 um samræmingu ákvæða í lögum og stjórnsýslufyrirmælum aðildarríkjanna varðandi framleiðslu, kynningu og sölu á tóbaki og tengdum vörum og um niðurfellingu á tilskipun 2001/37/EB.

2. Framselda tilskipun framkvæmdastjórnarinnar 2014/109/ESB frá 10. október 2014 um breytingu á II. viðauka við tilskipun Evrópuþingsins og ráðsins 2014/40/ESB með því að taka saman safn af myndaviðvörunum til að nota á tóbaksvörur.

Framsetning tillögunnar telst að mati nefndarinnar í samræmi við 7. gr. reglna um þinglega meðferð EES-mála.

Nefndin leggur til að tillagan verði samþykkt.

Birgir Þórarinsson, Njáll Trausti Friðbertsson, Sigmundur Davíð Gunnlaugsson og Þorgerður K. Gunnarsdóttir voru fjarverandi við afgreiðslu málsins.

Alþingi, 26. október 2022.
Ákvörðun nr. 53/2021, nr. 54/2021, nr. 385/2021 og nr. 146/2022 um breytingar á IX. viðauka við EES-samninginn Þingsályktun - þingskjal nr. 470

153. löggjafarþing 2022–2023.

Nr. 1/153.

Þingskjal 470 - 280. mál.

Þingsályktun um staðfestingu ákvarðana sameiginlegu EES-nefndarinnar nr. 53/2021, nr. 54/2021, nr. 385/2021 og nr. 146/2022 um breytingar á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd eftirfarandi ákvarðanir sameiginlegu EES-nefndarinnar:

1. Ákvörðun sameiginlegu EES-nefndarinnar nr. 53/2021 frá 5. febrúar 2021 um breytingu á IX. viðauka (Fjármálaþjónusta) við EES-samninginn og að fella inn í samninginn eftirfarandi gerðir:

a. Reglugerð Evrópuþingsins og ráðsins (ESB) 2019/1156 frá 20. júní 2019 um að auðvelda dreifingu sjóða um sameiginlega fjárfestingu yfir landamæri og um breytingu á reglugerðum (ESB) nr. 345/2013, (ESB) nr. 346/2013 og (ESB) nr. 1286/2014.

b. Tilskipun Evrópuþingsins og ráðsins (ESB) 2019/1160 frá 20. júní 2019 um breytingu á tilskipunum 2009/65/EB og 2011/61/ESB að því er varðar dreifingu sjóða um sameiginlega fjárfestingu yfir landamæri.

2. Ákvörðun sameiginlegu EES-nefndarinnar nr. 54/2021 frá 5. febrúar 2021 um breytingu á IX. viðauka (Fjármálaþjónusta) við EES-samninginn og að fella inn í samninginn tilskipun Evrópuþingsins og ráðsins (ESB) 2016/2341 frá 14. desember 2016 um starfsemi og eftirlit með stofnunum sem sjá um starfstengdan lífeyri (endurútgefin).

3. Ákvörðun sameiginlegu EES-nefndarinnar nr. 385/2021 frá 10. desember 2021 um breytingu á IX. viðauka (Fjármálaþjónusta) við EES-samninginn og að fella inn í samninginn eftirfarandi gerðir:

a. Reglugerð Evrópuþingsins og ráðsins (ESB) 2015/2365 frá 25. nóvember 2015 um gagnsæi í fjármögnunarviðskiptum með verðbréf og um endurnotkun og breytingu á reglugerð (ESB) nr. 648/2012.

b. Framselda reglugerð framkvæmdastjórnarinnar (ESB) 2019/463 frá 30. janúar 2019 um breytingu á reglugerð Evrópuþingsins og ráðsins (ESB) 2015/2365 að því er varðar listann yfir aðila sem njóta undanþágu.

4. Ákvörðun sameiginlegu EES-nefndarinnar nr. 146/2022 frá 29. apríl 2022 um breytingu á IX. viðauka (Fjármálaþjónusta) við EES-samninginn og að fella inn í samninginn framselda reglugerð framkvæmdastjórnarinnar (ESB) 2022/27 frá 27. september 2021 um breytingu á reglugerð Evrópuþingsins og ráðsins (ESB) nr. 236/2012 að því er varðar breytingu á viðeigandi viðmiðunarmörkum fyrir tilkynninguna um mikilvægar hreinar skortstöður í hlutabréfum.

Samþykkt á Alþingi 9. nóvember 2022.
Ákvörðun nr. 6/2022 um breytingu á II. viðauka við EES-samninginn Þingsályktun - þingskjal nr. 471

153. löggjafarþing 2022–2023.

Nr. 2/153.

Þingskjal 471 - 281. mál.

Þingsályktun um staðfestingu ákvörðunar sameiginlegu EES-nefndarinnar nr. 6/2022 um breytingu á II. viðauka (Tæknilegar reglugerðir, staðlar, prófanir og vottun) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 6/2022 frá 4. febrúar 2022 um breytingu á II. viðauka (Tæknilegar reglugerðir, staðlar, prófanir og vottun) við EES-samninginn og að fella inn í samninginn eftirfarandi gerðir:

a. Tilskipun Evrópuþingsins og ráðsins 2014/40/ESB frá 3. apríl 2014 um samræmingu ákvæða í lögum og stjórnsýslufyrirmælum aðildarríkjanna varðandi framleiðslu, kynningu og sölu á tóbaki og tengdum vörum og um niðurfellingu á tilskipun 2001/37/EB.

b. Framselda tilskipun framkvæmdastjórnarinnar 2014/109/ESB frá 10. október 2014 um breytingu á II. viðauka við tilskipun Evrópuþingsins og ráðsins 2014/40/ESB með því að taka saman safn af myndaviðvörunum til að nota á tóbaksvörur.

Samþykkt á Alþingi 9. nóvember 2022.
Hringtenging vega í Skagafirði Þingsályktunartillaga - þingskjal nr. 561

153. löggjafarþing 2022–2023.

Þingskjal 561 - 478. mál.

Tillaga til þingsályktunar um hringtengingu vega í Skagafirði.

Flm.: Högni Elfar Gylfason, Sigmundur Davíð Gunnlaugsson.

Alþingi ályktar að fela innviðaráðherra að láta Vegagerðina gera áætlun um tengingu Skagafjarðarvegar, nr. 752, við þjóðveg nr. 1 með gerð vegar og brúar yfir Héraðsvötn hjá Flatatungu í Skagafirði.

Greinargerð.

Á 118. löggjafarþingi lagði Stefán Guðmundsson fram tillögu (272. mál) um sams konar vegtengingu og hér er lögð til, en málið náði ekki fram að ganga. Öll rök sem fram voru lögð þá eiga jafn vel við í dag. Í áratugi hefur vegtenging milli þjóðvegar nr. 1 og innanverðs Lýtingsstaðahrepps hins forna verið í umræðunni.

Nú nýverið sameinuðust Akrahreppur og Sveitarfélagið Skagafjörður. Því er enn brýnna en áður að bæta innri tengingu sveitarfélagsins með þeirri vegtengingu sem lögð er til. Þjónusta af öllu tagi, jafnt við íbúa, fyrirtæki sem ferðamenn, myndi stórbatna ásamt því að aukið öryggi fylgir tengingunni þar sem aðeins er ein akstursleið af svæðinu á vetrum og má því lítið út af bera við núverandi aðstæður. Þá styttist til muna leiðin á Sjúkrahúsið á Akureyri þar sem íbúar svæðisins sækja sérhæfða heilbrigðisþjónustu, sem áður var veitt á Heilsugæslu HSN á Sauðárkróki, svo sem fæðingarþjónustu.

Þessi framkvæmd þarf að fara hið fyrsta í hönnunarferli svo hægt sé að fara í útboð og framkvæmdir.
Þjóðaröryggisstefna fyrir Ísland Breytingartillaga - þingskjal nr. 584

153. löggjafarþing 2022–2023.

Þingskjal 584 - 487. mál.

Fyrri umræða.

Breytingartillaga við tillögu til þingsályktunar um breytingu á þingsályktun um þjóðaröryggisstefnu fyrir Ísland, nr. 26/145.

Frá Andrési Inga Jónssyni.

Á eftir g-lið komi nýr stafliður, svohljóðandi:

10. tölul. 5. mgr. orðist svo: Að Ísland og íslensk landhelgi sé friðlýst fyrir kjarnavopnum í því augnamiði að stuðla að afvopnun og friði af Íslands hálfu.
Staðfesting rammasamnings um fiskveiðar milli Íslands og Færeyja Þingsályktun - þingskjal nr. 849

153. löggjafarþing 2022–2023.

Nr. 5/153.

Þingskjal 849 - 528. mál.

Þingsályktun um staðfestingu rammasamnings um fiskveiðar milli ríkisstjórnar Íslands og landsstjórnar Færeyja og samnings milli Íslands og Færeyja um fiskveiðar innan íslenskrar og færeyskrar lögsögu árið 2023.

Alþingi ályktar að heimila ríkisstjórninni að staðfesta fyrir Íslands hönd rammasamning um fiskveiðar milli ríkisstjórnar Íslands og landsstjórnar Færeyja sem gerður var í Reykjavík 14. október 2022 og samning milli Íslands og Færeyja um fiskveiðar innan íslenskrar og færeyskrar lögsögu árið 2023 sem gengið var frá með bréfaskiptum í Þórshöfn og Reykjavík 7. og 8. desember 2022.

Samþykkt á Alþingi 15. desember 2022.
Skipun starfshóps um umönnun og geymslu líka Þingsályktunartillaga - þingskjal nr. 85

153. löggjafarþing 2022–2023.

Þingskjal 85 - 85. mál.

Tillaga til þingsályktunar um skipun starfshóps um umönnun og geymslu líka.

Flm.: Jódís Skúladóttir, Bjarkey Olsen Gunnarsdóttir, Líneik Anna Sævarsdóttir.

Alþingi ályktar að fela dómsmálaráðherra að skipa starfshóp um úttekt á aðstöðu til umönnunar og geymslu líka, aðgengi að líkhúsum eða viðeigandi húsnæði, regluverki þar að lútandi og mögulegum úrbótum á núverandi lagaumhverfi. Starfshópurinn kortleggi stöðu þessara mála á landsvísu og skili Alþingi skýrslu fyrir 1. maí 2023.

Greinargerð.

Mál þetta er nú flutt öðru sinni en það var lagt fram á 152. löggjafarþingi (317. mál) af þeim Bjarkeyju Olsen Gunnarsdóttur, Líneik Önnu Sævarsdóttur og Jódísi Skúladóttur sem var þá sem nú fyrsti flutningsmaður málsins. Málið er endurflutt óbreytt að efnisatriðum.

Tryggt aðgengi að umönnun látinna og geymslu líka er hluti af sjálfsagðri þjónustu sem aðstandendur látinna reiða sig á. Sá ferill sem tekur við eftir að læknir hefur staðfest dauðaskilmerki, á sjúkrastofnunum eða utan þeirra, er ekki einsýnn og aðstæður mismunandi eftir aðgengi að þjónustu. Starfsemi þessi verður að vera tryggð í ljósi þess augljósa, við munum öll deyja. Í lögum er ekki skýrt hver skuli tryggja geymslu líka. Í því ljósi er mikilvægt að skýra nánar núverandi lagaumhverfi.
Frestun á fundum Alþingis Stjórnartillaga - þingskjal nr. 861

153. löggjafarþing 2022–2023.

Þingskjal 861 - 587. mál.

Stjórnartillaga.

Tillaga til þingsályktunar

um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Frá forsætisráðherra.

Alþingi ályktar að veita samþykki til þess að fundum þingsins verði frestað frá 16. desember 2022 eða síðar, ef nauðsyn krefur, til 23. janúar 2023.
Friðlýsing nærumhverfis Stjórnarráðshússins Þingsályktunartillaga - þingskjal nr. 877

153. löggjafarþing 2022–2023.

Þingskjal 877 - 590. mál.

Flutningsmenn.

Tillaga til þingsályktunar um friðlýsingu nærumhverfis Stjórnarráðshússins.

Flm.: Birgir Þórarinsson, Guðrún Hafsteinsdóttir, Óli Björn Kárason, Njáll Trausti Friðbertsson, Haraldur Benediktsson, Ásmundur Friðriksson, Sigmundur Davíð Gunnlaugsson, Bergþór Ólason, Bjarkey Olsen Gunnarsdóttir, Lilja Rafney Magnúsdóttir, Inga Sæland, Þórarinn Ingi Pétursson, Jóhann Friðrik Friðriksson, Jakob Frímann Magnússon, Eyjólfur Ármannsson, Guðmundur Ingi Kristinsson, Tómas A. Tómasson, Ásthildur Lóa Þórsdóttir.

Alþingi ályktar að lóð í eigu ríkisins við Stjórnarráðshúsið og annað nærumhverfi þess verði friðlýst. Forsætisráðherra, eftir atvikum með atbeina fagráðherra og undirstofnana þeirra, er falið að grípa til viðeigandi ráðstafana til framkvæmdar þingsályktunar þessarar.

Greinargerð.

Stjórnarráðshúsið við Lækjartorg er eitt hinna gömlu steinhúsa frá 18. öld og skipar sér í hóp merkustu menningarminja í íslenskri byggingarsögu. Húsið er friðað.

Lagt er til að lóð ríkisins við Stjórnarráðshúsið og annað nærumhverfi þess verði friðlýst, en í því felst að ekki verður reist bygging í næsta nágrenni þess sem raskað gæti stöðu þess eða varpað skugga á það að einhverju leyti. Fyrirhuguð viðbygging við Stjórnarráðshúsið yrði til að rýra varðveislu og menningarsögulegt gildi þessa merka húss, en yrði óheimil með samþykkt þessarar tillögu.

Gömlu steinhúsin frá 18. öld, þar á meðal Stjórnarráðshúsið, hafa öll notið verndar í þeim skilningi að þeim hefur verið viðhaldið og þau endurreist eins og efni standa til. Þau eru öll meðal merkustu minja íslensks húsakosts. Öll eru þau teiknuð af framúrskarandi dönskum arkitektum og reist af kunnáttumönnum þar sem handbragðið lofar meistarann. Um gildi og sögu umræddra húsa er vísað til bókarinnar Steinhúsin gömlu á Íslandi eftir Helge Finsen og Esbjørn Hiort sem kom út árið 1978 í þýðingu dr. Kristjáns Eldjárns, þáverandi forseta lýðveldisins. Um myrkan en merkan hluta sögu hússins má vísa til nýrrar bókar Hauks Más Helgasonar, Tugthússins, sem vakið hefur verðskuldaða athygli.

Þegar af þeim ástæðum sem hér hafa verið raktar ber að falla frá öllum áformum um nýbyggingu á reit Stjórnarráðshússins. Stjórnarráðshúsið hýsir nú forsætisráðuneyti og rúmar ekki lengur alla þá starfsemi sem þar fer fram. Við því er brýnt að bregðast með því að finna ráðuneytinu hentug húsakynni. Kanna mætti til að mynda hvort Safnahúsið við Hverfisgötu gæti nýst í þessu sambandi, en við blasa einnig aðrir kostir eins og t.d. nýbygging Landsbanka Íslands við Austurhöfn.

Friðlýsing lóðar ríkisins við Stjórnarráðshúsið er brýnt menningarsögulegt viðfangsefni. Ekki má undan dragast að tryggja húsinu og umhverfi þess öryggi sem sæmir sögu þess og menningarlegu gildi í landinu.
Orlofshúsnæði örorkulífeyrisþega Þingsályktunartillaga - þingskjal nr. 88

153. löggjafarþing 2022–2023.

Þingskjal 88 - 88. mál.

Tillaga til þingsályktunar um orlofshúsnæði örorkulífeyrisþega.

Flm.: Steinunn Þóra Árnadóttir, Orri Páll Jóhannsson, Bjarkey Olsen Gunnarsdóttir, Inga Sæland, Jóhann Friðrik Friðriksson, Guðmundur Ingi Kristinsson, Þórunn Sveinbjarnardóttir, Halldóra Mogensen, Þórarinn Ingi Pétursson, Jóhann Páll Jóhannsson, Oddný G. Harðardóttir, Ásthildur Lóa Þórsdóttir, Eyjólfur Ármannsson, Guðmundur Ingi Kristinsson, Jakob Frímann Magnússon, Tómas A. Tómasson, Jódís Skúladóttir.

Alþingi ályktar að fela félags- og vinnumarkaðsráðherra að gera úttekt á kostnaði við að koma upp orlofshúsum fyrir örorkulífeyrisþega á völdum stöðum á Íslandi. Horft verði sérstaklega til orlofshúsa verkalýðshreyfingarinnar sem fyrirmyndar. Úttektin verði unnin í samráði við hagsmunasamtök fatlaðs fólks, sveitarfélaga og aðila vinnumarkaðarins. Lagt verði mat á þörf, umfang, kostnað og mögulegar fjármögnunarleiðir.

Ráðherra kynni Alþingi niðurstöður úttektarinnar eigi síðar en 1. janúar 2023.

Greinargerð.

Þingsályktunartillaga þessi var lögð fram á 150. löggjafarþingi (35. mál), 151. löggjafarþingi (187. mál) og 152. löggjafarþingi (98. mál) en hlaut ekki afgreiðslu. Tillagan er endurflutt án breytinga.

Ákvæði um orlof launafólks náðu fram að ganga í kjarasamningum nokkurra verkalýðsfélaga á fimmta áratugnum og voru slík ákvæði lögfest í kjölfarið. Þá þegar höfðu fáein verkalýðsfélög ráðist í byggingu orlofshúsa fyrir félagsmenn sína, en uppbyggingin gekk þó hægt, einkum ef horft er til norrænna fyrirmynda.

Í tíð vinstri stjórnar Hermanns Jónassonar á ofanverðum sjötta áratugnum stigu stjórnvöld með ákveðnum hætti inn í orlofshúsamálin með beinum framlögum í orlofsheimilasjóð verkalýðshreyfingarinnar og loforðum um land til uppbyggingar þeirra. Niðurstaðan varð myndarleg sumarhúsabyggð í Ölfusi sem tekin var í notkun á árinu 1964.

Upp frá þessu hefur verkalýðshreyfingin riðið þétt net orlofshúsa um land allt sem gefið hefur félagsfólki hennar gott færi á að njóta hvíldar í frítíma sínum í heilnæmu umhverfi.

Þótt mikilvægi þess að komast í frí fjarri heimili sínu sé öllum ljóst er aðgangur örorkulífeyrisþega að slíkri þjónustu takmarkaður. Ráða þar bæði hönnun og aðgengi að orlofshúsum en ekki síður sú staðreynd að afnot af orlofshúsum tengjast yfirleitt þátttöku á vinnumarkaði. Örorkulífeyrisþegar eru jafnframt margir hverjir í tekjulægri hópum þjóðfélagsins og eiga því enn erfiðara með að leigja sér orlofshús á frjálsum markaði. Fjölgun ferðamanna undanfarin ár dró ekki úr þeim vanda.

Með tillögu þessari er ráðherra því falið að gera úttekt á kostnaði við að koma upp orlofshúsum fyrir örorkulífeyrisþega á völdum stöðum á Íslandi með góðu aðgengi og á viðráðanlegu verði, þannig að aðgengi örorkulífeyrisþega að orlofshúsnæði verði sambærilegt við það sem gerist hjá félagsmönnum stéttarfélaga landsins.
Frestun á fundum Alþingis Þingsályktun - þingskjal nr. 897

153. löggjafarþing 2022–2023.

Nr. 6/153.

Þingskjal 897 - 587. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 16. desember 2022 eða síðar, ef nauðsyn krefur, til 23. janúar 2023.

Samþykkt á Alþingi 16. desember 2022.
Stöðlun byggingareininga Þingsályktunartillaga - þingskjal nr. 1120

153. löggjafarþing 2022–2023.

Þingskjal 1120 - 736. mál.

Tillaga til þingsályktunar um stöðlun byggingareininga.

Flm.: Indriði Ingi Stefánsson, Björn Leví Gunnarsson, Lenya Rún Taha Karim.

Alþingi ályktar að fela innviðaráðherra í samvinnu við Húsnæðis- og mannvirkjastofnun að undirbúa og útbúa stöðlun byggingareininga íbúða, svo sem glugga, hurða og þess háttar, til að einfalda innkaup og viðhald, sérstaklega með tilliti til minni byggingareininga, og til að draga úr byggingarkostnaði og minnka flækjustig.

Greinargerð.

Í núgildandi byggingarreglugerð er kveðið á um lágmarksstærð hurða en ekki glugga, ef frá eru talin björgunarop (flóttaleiðir). Þar af leiðandi geta hurðir og gluggar verið í mörgum mismunandi stærðum, svo fremi að þeir séu jafnstórir eða stærri en leiðir af lögbundnu lágmarki. Þetta getur aukið flækjustig og valdið háum kostnaði við viðhald húsnæðis þegar skipta þarf um glugga eða hurðir. Oft þarf að sérsmíða einingar sem komist í hurðar- eða gluggaop sem fyrir eru og húsnæðiseigendur þurfa sumir að leggja út fyrir vinnu við að stækka eða minnka slík op. Þessi kostnaður getur vaxið fólki í augum og latt menn þess að hefja nauðsynlegt viðhald, sem getur leitt til enn hærri kostnaðar þegar fram í sækir.

Með því að staðla stærðir glugga og hurða mætti smám saman einfalda innkaup á byggingareiningum og minnka kostnað vegna viðhalds húsnæðis. Slíkir staðlar skapa forsendur fyrir því að þess konar einingar fáist sem hilluvara í byggingarvöruverslunum frekar en sem sérsmíði.

Mikilvægt er að árétta að markmið með tillögu þessari er ekki að skerða frelsi fólks sem kýs aðrar gluggastærðir, heldur að þessir staðlar yrðu meginregla um nýbyggingar. Eins myndu slíkir staðlar ekki gilda afturvirkt og því yrðu eigendur húsnæðis sem byggt er fyrir gildistöku þeirra ekki bundnir af stöðlunum nýju.
Þjóðaröryggisstefna fyrir Ísland Breytingartillaga - þingskjal nr. 1141

153. löggjafarþing 2022–2023.

Þingskjal 1141 - 487. mál.

Síðari umræða.

Breytingartillaga við tillögu til þingsályktunar um breytingu á þingsályktun um þjóðaröryggisstefnu fyrir Ísland, nr. 26/145.

Frá Þorgerði Katrínu Gunnarsdóttur.

Á eftir c-lið tillögugreinarinnar komi nýr stafliður, svohljóðandi: Á eftir 6. tölul. 5. mgr. komi nýr töluliður, 7. tölul., svohljóðandi, og breytist röð annarra töluliða samkvæmt því: Að vinna að sérstakri varnarstefnu fyrir Ísland sem byggist á þeim forsendum sem fram koma í þjóðaröryggisstefnu þessari. Varnarstefnan leggi grunn að og skýri fyrirkomulag stjórnsýslu, framkvæmd, ábyrgð og fjármögnun varnarmála Íslands. Varnarstefnan verði á ábyrgð utanríkisráðuneytisins. Hún skal vera hluti af þjóðaröryggisstefnu og uppfærð með reglubundnum hætti að höfðu samráði við utanríkismálanefnd Alþingis.
Heildarendurskoðun á vaktakerfi dýralækna Þingsályktunartillaga - þingskjal nr. 1182

153. löggjafarþing 2022–2023.

Þingskjal 1182 - 779. mál.

Tillaga til þingsályktunar um heildarendurskoðun á þjónustu og vaktakerfi dýralækna.

Flm.: Þórarinn Ingi Pétursson, Hafdís Hrönn Hafsteinsdóttir, Stefán Vagn Stefánsson, Ingibjörg Isaksen, Halla Signý Kristjánsdóttir, Þórunn Sveinbjarnardóttir, Oddný G. Harðardóttir.

Alþingi ályktar að fela matvælaráðherra að setja af stað vinnu við heildarendurskoðun á þjónustu og vaktakerfi dýralækna.

Greinargerð.

Síðustu ár hefur skortur á dýralæknum hér á landi verið mikið til umræðu. Tengist það sérstaklega þeirri miklu umræðu sem hefur átt sér stað um heilsu og velferð dýra. Á meðal dýralækna er almenn óánægja með vaktafyrirkomulag og bakvaktaálag starfsstéttarinnar og hefur svo verið um allnokkra hríð. Á það við um allt land og einskorðast ekki við eitt svæði eða dreifðari byggðir. Stórdýravaktin, sem m.a. snertir á fæðuöryggi þjóðarinnar og velferð dýra, hefur verið rekin með miklum halla undanfarin ár þar sem greiðslur úr vaktasjóðum duga skammt. Þetta hefur gert það að verkum að ekki hefur tekist að manna vaktir, til að mynda á höfuðborgarsvæðinu, og leita þarf til umdæma í næsta nágrenni til að manna bakvaktir.

Í hinum dreifðari byggðum eru einstaka svæði einungis með einn dýralækni á vakt allt árið um kring, með því gríðarlega bakvaktaálagi sem því fylgir, og sums staðar á landinu eru eftirlitssvæðin svo stór að einn dýralæknir getur með engu móti sinnt starfi sínu. Skipulag vaktamála er á ábyrgð Matvælastofnunar. Það er hins vegar ljóst að stofnuninni hefur ekki tekist að uppfylla það hlutverk sitt að skipuleggja bakvaktir í samráði við dýralækna á öllum svæðum, og þar með tryggja nauðsynlega grunnþjónustu um land allt.

Dýralæknar eru meðvitaðir um skyldur sínar þegar kemur að því að hjálpa dýrum í neyð. Hins vegar er dýralæknum of oft gert ómögulegt að uppfylla þær starfsskyldur sem á herðar þeirra eru lagðar. Stjórnvöld í Noregi, Svíþjóð og Finnlandi hafa öll sett af stað umfangsmikla vinnu við að greina vandann og þær áskoranir sem fylgja því að færri dýralæknar fáist í störf úti á landi og taki að sér bakvaktir. Afar mikilvægt er að farið verði í þá vinnu hér á landi og snýr markmið og efni tillögunnar að því að hrundið verði af stað heildarendurskoðun á þjónustu og vaktakerfi dýralækna.
Ákvarðanir nr. 69/2021 og nr. 70/2021 um breytingar á XIX. viðauka og nr. 270/2022 um breytingu á XXII. viðauka við EES-samninginn Nefndarálit - þingskjal nr. 1253

153. löggjafarþing 2022–2023.

Þingskjal 1253 - 738. mál.

Síðari umræða.

Nefndarálit um tillögu til þingsályktunar um staðfestingu ákvarðana sameiginlegu EES-nefndarinnar nr. 69/2021 og nr. 70/2021 um breytingar á XIX. viðauka (Neytendavernd) við EES-samninginn og nr. 270/2022 um breytingu á XXII. viðauka (Félagaréttur) við EES-samninginn.

Frá meiri hluta utanríkismálanefndar.

Nefndin hefur fjallað um málið og fengið á sinn fund Ingólf Friðriksson frá utanríkisráðuneyti og Daða Ólafsson og Ragnheiði Guðnadóttur frá menningar- og viðskiptaráðuneyti.

Með tillögunni er leitað heimildar Alþingis til að staðfesta fyrir Íslands hönd eftirfarandi ákvarðanir sameiginlegu EES-nefndarinnar:

1. Ákvörðun sameiginlegu EES-nefndarinnar nr. 69/2021 frá 5. febrúar 2021 um breytingu á XIX. viðauka við EES-samninginn (Neytendavernd) og að fella inn í samninginn tilskipun Evrópuþingsins og ráðsins (ESB) 2019/2161 frá 27. nóvember 2019 um breytingu á tilskipun ráðsins 93/13/EBE og tilskipunum Evrópuþingsins og ráðsins 98/6/EB, 2005/29/EB og 2011/83/ESB að því er varðar betri framfylgd og nútímavæðingu reglna Sambandsins um neytendavernd.

2. Ákvörðun sameiginlegu EES-nefndarinnar nr. 70/2021 frá 5. febrúar 2021 um breytingu á XIX. viðauka við EES-samninginn (Neytendavernd) og að fella inn í samninginn eftirfarandi gerðir:

a. Tilskipun Evrópuþingsins og ráðsins (ESB) 2019/770 frá 20. maí 2019 um tiltekna þætti varðandi samninga um afhendingu á stafrænu efni og stafrænni þjónustu.

b. Tilskipun Evrópuþingsins og ráðsins (ESB) 2019/771 frá 20. maí 2019 um tiltekna þætti varðandi samninga um sölu á vörum, um breytingu á reglugerð (ESB) 2017/2394 og tilskipun 2009/22/EB og um niðurfellingu tilskipunar 1999/44/EB.

3. Ákvörðun sameiginlegu EES-nefndarinnar nr. 270/2022 frá 23. september 2022 um breytingu á XXII. viðauka (Félagaréttur) við EES-samninginn og að fella inn í samninginn tilskipun Evrópuþingsins og ráðsins (ESB) 2019/1151 frá 20. júní 2019 um breytingu á tilskipun (ESB) 2017/1132 að því er varðar notkun stafrænna tóla og ferla í félagarétti.

Framsetning tillögunnar telst að mati meiri hlutans í samræmi við 7. gr. reglna um þinglega meðferð EES-mála.

Meiri hlutinn leggur til að tillagan verði samþykkt.

Birgir Þórarinsson og Jóhann Friðrik Friðriksson voru fjarverandi við afgreiðslu málsins en rita undir álit þetta í samræmi við heimild í 4. mgr. 28. gr. starfsreglna fastanefnda Alþingis, sbr. 2. mgr. 29. gr. þingskapa.

Alþingi, 6. mars 2023.